Prijedlog DIREKTIVE VIJEĆA o prilagodbi Direktive 2013/34/EU Europskog parlamenta i Vijeća zbog pristupanja Hrvatske /* COM/2014/0391 final - 2014/0198 (NLE) */





OBRAZLOŽENJE 1. KONTEKST PRIJEDLOGA Prijedlog direktive Vijeća o prilagodbi Direktive 2013/34/EU potreban je zbog pristupanja Republike Hrvatske Europskoj uniji. Ugovor o pristupanju Republike Hrvatske Europskoj uniji[1] (u daljnjem tekstu: „Ugovor o pristupanju”) potpisale su sve države članice Europske unije i Republika Hrvatska u Bruxellesu 9. prosinca 2011. Člankom 3. stavkom 3. Ugovora o pristupanju utvrđeno je da on stupa na snagu 1. srpnja 2013. uz uvjet da su sve isprave o ratifikaciji položene prije toga datuma. Člankom 3. stavkom 4. Ugovora o pristupanju institucijama Unije omogućuje se donošenje mjera, među ostalim, iz članka 50. Akta o pristupanju Republike Hrvatske[2] (u daljnjem tekstu: „Akt o pristupanju”) prije pristupanja. Te mjere stupaju na snagu podložno stupanju na snagu Ugovora o pristupanju i na dan njegova stupanja na snagu. Člankom 50. Akta o pristupanju utvrđeno je da ako akti koje su institucije donijele prije pristupanja zahtijevaju prilagodbu zbog pristupanja, a potrebne prilagodbe nisu utvrđene tim Aktom o pristupanju ili njegovim prilozima, potrebne akte donose Vijeće ili Komisija (ako je izvorne akte donijela Komisija). Direktiva 2013/34/EU donesena je 26. lipnja 2013., a objavljena u Službenom listu Europske Unije 29. lipnja 2013. Ta Direktiva ne sadržava potrebna upućivanja na trgovačka društva s poslovnim nastanom u Hrvatskoj koja je potrebno obuhvatiti područjem njezine primjene. Direktivom Vijeća 2013/24/EU od 13. svibnja 2013. o prilagodbi određenih direktiva u području prava trgovačkih društava zbog pristupanja Republike Hrvatske prilagođene su direktive 78/660/EEZ i 83/349/EEZ kako bi se u područje primjene tih direktiva dodao odgovarajući popis hrvatskih društava s ograničenom odgovornošću. Međutim, te su direktive stavljene izvan snage stupanjem na snagu Direktive 2013/34/EU u srpnju 2013. Stoga treba uzeti u obzir spomenuti razvoj prava Unije te na odgovarajući način prilagoditi Direktivu 2013/34/EU. Ovaj prijedlog Direktive Vijeća obuhvaća tehničke prilagodbe Direktive 2013/34/EU potrebne zbog pristupanja Hrvatske. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Budući da je ovaj prijedlog isključivo tehničke prirode i ne podrazumijeva znatne izmjene Direktive 2013/34/EU, nisu potrebna savjetovanja sa zainteresiranim stranama ni ocjene utjecaja. 3. PRAVNI ELEMENTI PRIJEDLOGA Pravna je osnova prijedloga članak 50. Akta o pristupanju koji se odnosi na uvjete pristupanja Republike Hrvatske. Načela supsidijarnosti i proporcionalnosti u potpunosti se poštuju. Djelovanje Unije potrebno je u skladu s načelom supsidijarnosti (članak 5. stavak 3. UEU-a) jer se odnosi na tehničke prilagodbe pravnih akata koje je donijela Unija. Prijedlog je u skladu s načelom proporcionalnosti (članak 5. stavak 4. UEU-a) jer se njime ne prelazi ono što je potrebno za ostvarivanje ciljeva. 4. PRORAČUNSKE IMPLIKACIJE Prijedlog ne utječe na proračun Unije. 2014/0198 (NLE) Prijedlog DIREKTIVE VIJEĆA o prilagodbi Direktive 2013/34/EU Europskog parlamenta i Vijeća zbog pristupanja Hrvatske (Tekst značajan za EGP) VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Akt o pristupanju Hrvatske, a posebno njegov članak 50., uzimajući u obzir prijedlog Europske komisije, budući da: (1) U skladu s člankom 50. Akta o pristupanju Hrvatske, ako akti koje su institucije donijele prije pristupanja zahtijevaju prilagodbu zbog pristupanja, a potrebne prilagodbe nisu utvrđene Aktom o pristupanju ili njegovim prilozima, potrebne akte u tu svrhu donosi Vijeće kvalificiranom većinom na prijedlog Komisije, osim ako je izvorni akt donijela Komisija. (2) U priloge I. i II. Direktivi 2013/34/EU potrebno je dodati odgovarajuće vrste hrvatskih poduzeća kako bi područje primjene mjera za usklađenje utvrđenih tom Direktivom obuhvatilo i Hrvatsku. Opseg izmjena potrebno je ograničiti na tehničke prilagodbe potrebne zbog pristupanja Hrvatske. (3) Direktivu 2013/34/EU([3]) treba stoga na odgovarajući način izmijeniti, DONIJELO JE OVU DIREKTIVU: Članak 1. Direktiva 2013/34/EU mijenja se kako je navedeno u Prilogu ovoj Direktivi. Članak 2. 1. Države članice dužne su donijeti zakone i druge propise potrebne za usklađivanje s ovom Direktivom do 20. srpnja 2015. One o tome odmah obavješćuju Komisiju. Države članice mogu utvrditi da se propisi iz prvog podstavka primjenjuju najprije na financijske izvještaje za financijske godine počevši od 1. siječnja 2016. ili tijekom kalendarske godine 2016. Kada države članice donesu te odredbe, one pri njihovoj službenoj objavi sadržavaju upućivanje na ovu Direktivu ili se to upućivanje navodi uz njih. Načine tog upućivanja utvrđuju države članice. 2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva. Članak 3. Ova Direktiva stupa na snagu dvadesetog dana od dana objave u Službenom listu Europske unije. Članak 4. Ova je Direktiva upućena državama članicama. Sastavljeno u Bruxellesu Za Vijeće Predsjednik [1] SL L 112, 24.4.2012. str. 10. [2] SL L 112, 24.4.2012., str. 21. [3] Direktiva 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i vezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ (SL L 182, 29.6.2013., str. 19.), PRILOG Prijedlogu DIREKTIVE VIJEĆA o prilagodbi Direktive 2013/34/EU Europskog parlamenta i Vijeća zbog pristupanja Hrvatske Direktiva 2013/34/EU mijenja se kako slijedi: 1. U Prilogu I., nakon unosa za Francusku umeće se sljedeće: „– Hrvatska: dioničko društvo, društvo s ograničenom odgovornošću;”. 2. U Prilogu II., nakon unosa za Francusku umeće se sljedeće: „– Hrvatska: javno trgovačko društvo, komanditno društvo, gospodarsko interesno udruženje;”.